করদাতাদের মন থেকে হয়রানির ভয় দূর করার জন্য আয়কর আধিকারিকদের নির্দেশ দিলেন প্রধানমন্ত্রী নরেন্দ্র মোদী। দিল্লিতে আজ থেকে শুরু হওয়া দু’দিনের ‘রাজস্ব জ্ঞান সঙ্গমে’ মোদী জানান, আরও বেশি সংখ্যক মানুষকে আয়করের আওতায় নিয়ে আসতে হবে। কিন্তু তা করতে হবে ‘বন্ধুত্বপূর্ণ’ উপায়ে। ভয় দেখিয়ে নয়।

নয়াদিল্লির বিজ্ঞানভবনে প্রতি বছর প্রত্যক্ষ এবং পরোক্ষ কর দফতরের আধিকারিকদের যে সম্মেলন হয়, সেখানে সাধারণত কেন্দ্রীয় অর্থমন্ত্রীই বক্তৃতা করে থাকেন। কিন্তু এবার প্রধানমন্ত্রী সম্মেলনের ধরনটাই বদলে দিয়েছেন। আজ প্রথাগত বক্তৃতার পথে না হেঁটে সরাসরি কর আধিকারিকদের সঙ্গে কথা বলেন তিনি। প্রায় একঘণ্টার প্রশ্নোত্তরপর্বে জবাব দেন অন্তত ১৫ জনের প্রশ্নের। সম্মেলনের উদ্বোধন করে মোদী বলেন, ‘‘ভারতের মানুষ জন্মগতভাবে সৎ। তাঁদের মধ্যে আস্থা তৈরি করতে পারলে তাঁরা কর দেবেন। আপনারাও (আয়কর আধিকারিকেরা) লক্ষ্যমাত্রায় পৌঁছতে পারবেন।’’ করদাতাদের পরামর্শদাতা হিসাবে আধিকারিকদের কাজ করতে হবে বলে জানিয়েছেন প্রধানমন্ত্রী। কেন্দ্রীয় অর্থমন্ত্রী অরুণ জেটলি এবং কেন্দ্রীয় অর্থ প্রতিমন্ত্রী জয়ন্ত সিন্‌হাও আজ সম্মেলনে বক্তৃতা করেন। আগামিকাল ‘বন্ধুত্বপূর্ণভাবে কর আদায়’ শীর্ষক এক আলোচনায় বক্তৃতা করার কথা লেখক চেতন ভগতের। 
প্রধানমন্ত্রী জানান, এই মুহূর্তে দেশে করদাতার সংখ্যা ৫.৪৩ কোটি। একে ১০ কোটিতে নিয়ে যেতে চাইছে সরকার। এই কাজ কীভাবে করা সম্ভব তা বলতে গিয়ে কর আদায়ের পদ্ধতির পাঁচটি স্তম্ভের কথা বলেছেন মোদী। সেগুলি হল, রেভিনিউ (রাজস্ব), অ্যাকাউন্টেবিলিটি (দায়বদ্ধতা), প্রবিটি (সততা), ইনফরমেশন (তথ্য) এবং ডিজিটাইজেশন (ডিজিটাল মাধ্যমের ব্যবহার)। এই পাঁচটি শব্দের আদ্যাক্ষর নিয়ে গোটা পদ্ধতিটিকে ‘র‌্যাপিড’ বলে ব্যাখ্যা করেছেন প্রধানমন্ত্রী। তিনি জানান, দু’দিনের ‘জ্ঞান সঙ্গম’কে কাজে লাগিয়ে আয়কর আধিকারিকদের ‘কর্ম সঙ্গম’ শুরু করতে হবে। 

কিছুটা রসিকতা করেই মোদী জানান, ‘ভারতে কীভাবে কর দিতে হয়’— ইন্টারনেটে এই সংক্রান্ত উত্তর খুঁজলে সাত কোটি ‘রেজাল্ট’ পাওয়া যাবে। কিন্তু ‘ভারতে কীভাবে কর ফাঁকি দেওয়া যায়’— এই সংক্রান্ত উত্তর হয়তো পাওয়া যাবে ১২ কোটি। প্রধানমন্ত্রীর বক্তব্য, কর দফতরের ৯২ শতাংশ রাজস্বই আসে টিডিএস এবং অগ্রিম করের মাধ্যমে। ‘স্ক্রুটিনি’র মাধ্যমে আসে মাত্র আট শতাংশ। দেশের ৪২ হাজার প্রত্যক্ষ কর আধিকারিক যথেষ্ট সক্রিয় হলে প্রত্যক্ষ কর সংগ্রহের পরিমাণ আরও বাড়ানো সম্ভব বলে আশাপ্রকাশ করেছেন তিনি। মোদী বলেন, ‘‘সাধারণ মানুষের কর দেওয়ার ব্যাপারে কোনও সমস্যা নেই। প্রশ্ন হল, তাঁদের সঙ্গে আমরা কতটা সহযোগিতাপূর্ণ ব্যবহার করছি।’’ 

কেন্দ্রীয় অর্থ প্রতিমন্ত্রী জয়ন্ত জানান, গোটা দেশে প্রায় ২৫ কোটি পরিবার রয়েছে। তাদের মধ্যে ১৫ কোটি কৃষিকাজে যুক্ত। বাকিদের আয়করের আওতায় আনার চেষ্টা করতে হবে।